Mesyuarat, seminar, kursus, latihan dibenarkan
PUTRAJAYA: Kerajaan membenarkan penganjuran mesyuarat, seminar, kursus dan latihan diadakan seperti biasa, namun   perlu mematuhi prosedur operasi standard (SOP), kata Menteri Kanan (Kluster Keselamatan) Datuk Seri Ismail Sabri Yaakob. Beliau berkata, perkara itu dipersetujui dalam Mesyuarat Khas Menteri-Menteri mengenai pelaksanaan Perintah Kawalan Pergerakan (PKP) semalam. “Bagaimanapun prosedur operasi standard (SOP) mengenai perkara itu sedang diperhalusi Majlis Keselamatan Negara (MKN) bersama Kementerian Kesihatan (KKM). “Insya-Allah, saya akan umumkan SOP tersebut (nanti),” katanya pada   sidang media harian mengenai Perintah Kawalan Pergerakan Pemulihan (PKPP) di sini semalam. Sejak PKP dilaksana   pada 18 Mac lepas, kerajaan tidak membenarkan acara-acara tersebut dianjurkan oleh mana-mana agensi dalam usaha membendung penularan Covid-19 di negara ini. Mengenai operasi kawasan rehat dan rawat (R & R), Ismail Sabri menggesa pengusaha gerai di kawasan berkenaan menyediakan cecair pencuci tangan dan sabun selain merekod data peribadi pengunjung   kerana orang ramai dijangka   mula pulang ke kampung mulai semalam hingga Ahad. “Pengunjung R & R perlu merekodkan nama, nombor telefon dan suhu badan melalui aplikasi MySejahtera atau secara manual melalui buku log,” katanya. Mengulas lanjut, beliau berkata kawasan permainan kanak-kanak di R & R ditutup buat masa ini manakala operasi gerai makan dibenarkan beroperasi setiap hari bermula jam 6.00 pagi hingga 12.00 tengah malam. “Orang ramai diminta untuk mematuhi SOP R & R yang ditetapkan dan juga mengamalkan disiplin diri apabila berada di kampung halaman dan amalkan kawalan kendiri untuk kekal selamat,” katanya. Susulan   pelaksanaan PKPP bermula 10 Jun, kerajaan memberikan kelonggaran peraturan termasuk kebenaran untuk merentas negeri namun larangan masih dikenakan terhadap kawasan yang menguatkuasakan Perintah Kawalan Pergerakan Diperketatkan (PKPD). – Bernama 
See author's posts
